Title: กฎ ก.พ.อ.ว่าด้วยหลักเกณฑ์ วิธีการ และเงื่อนไขการแต่งตั้งผู้ขาดคุณสมบัติเฉพาะสำหรับตำแหน่ง พ.ศ. 2550

กฎ ก

กฎ ก.พ.อ.
ว่าด้วยหลักเกณฑ์ วิธีการ
และเงื่อนไขการแต่งตั้งผู้ขาดคุณสมบัติเฉพาะสำหรับตำแหน่ง
พ.ศ. ๒๕๕๐[๑]

อาศัยอำนาจตามความในมาตรา
๑๔ (๔) และมาตรา ๓๓ แห่งพระราชบัญญัติระเบียบข้าราชการพลเรือนในสถาบันอุดมศึกษา
พ.ศ. ๒๕๔๗ ก.พ.อ. จึงออกกฎ ก.พ.อ. ว่าด้วยหลักเกณฑ์ วิธีการ
และเงื่อนไขการแต่งตั้งผู้ขาดคุณสมบัติเฉพาะสำหรับตำแหน่งไว้ ดังต่อไปนี้

ข้อ ๑  ข้าราชการพลเรือนในสถาบันอุดมศึกษาผู้ใดได้รับแต่งตั้งให้ดำรงตำแหน่งใดตามมาตรา
๓๑ และมาตรา ๓๒ (๑) แล้ว หากภายหลังปรากฏว่าเป็นผู้ขาดคุณสมบัติเฉพาะสำหรับตำแหน่ง
ในกรณีดังต่อไปนี้
(๑)
เป็นผู้มีคุณวุฒิไม่ตรงตามที่กำหนดไว้ในมาตรฐานกำหนดตำแหน่ง
(๒)
เป็นผู้มีระยะเวลาและประสบการณ์ในการดำรงตำแหน่งไม่เป็นไปตามหลักเกณฑ์ที่ ก.พ.อ.
กำหนด

ข้อ ๒  ให้ผู้มีอำนาจตามมาตรา ๒๘
แต่งตั้งข้าราชการพลเรือนในสถาบันอุดมศึกษาซึ่งเป็นผู้ขาดคุณสมบัติเฉพาะสำหรับตำแหน่งตามข้อ
๑ กลับไปดำรงตำแหน่งเดิม
หรือตำแหน่งอื่นในระดับเดียวกับตำแหน่งเดิมที่ผู้นั้นมีคุณสมบัติตรงตามคุณสมบัติเฉพาะสำหรับตำแหน่งโดยพลัน
ในกรณีที่ไม่สามารถแต่งตั้งให้ดำรงตำแหน่งตามวรรคหนึ่งได้
สถาบันอุดมศึกษาอาจเปลี่ยนตำแหน่งที่ครองอยู่ หรือตำแหน่งว่างมีเงินและไม่มีเงินเพื่อแต่งตั้งผู้ขาดคุณสมบัติเฉพาะสำหรับตำแหน่งก็ได้
 ทั้งนี้
ตำแหน่งที่เปลี่ยนต้องมีระดับตำแหน่งเท่ากับตำแหน่งเดิม
โดยตำแหน่งที่เปลี่ยนต้องตรงกับลักษณะงานที่ปฏิบัติ
และคำนึงถึงภาระงานของตำแหน่งนั้นตามมาตรฐานกำหนดตำแหน่งที่ ก.พ.อ. กำหนด

ข้อ ๓  ผู้ได้รับแต่งตั้งให้ดำรงตำแหน่งเดิมหรือตำแหน่งอื่นตามข้อ
๒ ให้รับเงินเดือนในขั้นที่พึงจะได้รับตามสถานภาพเดิม
และให้ถือว่าผู้นั้นไม่มีสถานภาพอย่างใดในการที่ได้รับแต่งตั้งให้ดำรงตำแหน่งที่ตนมีคุณสมบัติไม่ตรงตามคุณสมบัติเฉพาะสำหรับตำแหน่งนั้น
แต่  ทั้งนี้ ไม่กระทบกระเทือนถึงการใดที่ผู้นั้นได้ปฏิบัติไปตามอำนาจและหน้าที่
และการรับเงินเดือนหรือผลประโยชน์อื่นใดที่ได้รับหรือมีสิทธิจะได้รับจากทางราชการในระหว่างที่ได้รับแต่งตั้งให้ดำรงตำแหน่งที่ผู้นั้นมีคุณสมบัติไม่ตรงตามคุณสมบัติเฉพาะสำหรับตำแหน่ง

ให้ไว้ ณ วันที่ ๖
กันยายน พ.ศ. ๒๕๕๐
วิจิตร  ศรีสอ้าน
รัฐมนตรีว่าการกระทรวงศึกษาธิการ
ประธาน ก.พ.อ.

หมายเหตุ :-
เหตุผลในการประกาศใช้กฎ ก.พ.อ.ฉบับนี้ คือ โดยที่มาตรา ๓๓
แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ. ๒๕๔๗
ได้บัญญัติให้ข้าราชการพลเรือนในสถาบันอุดมศึกษาผู้ใดได้รับแต่งตั้งให้ดำรงตำแหน่งใด
ตามมาตรา ๓๑ และมาตรา ๓๒ (๑) แล้ว หากภายหลังปรากฏว่าเป็นผู้ขาดคุณสมบัติเฉพาะสำหรับตำแหน่งนั้น
ให้ผู้มีอำนาจตามมาตรา ๒๘ แต่งตั้งผู้นั้นไปดำรงตำแหน่งเดิม
หรือตำแหน่งในระดับเดียวกันที่ต้องใช้คุณสมบัติเฉพาะที่ผู้นั้นมีอยู่ตามหลักเกณฑ์
วิธีการ และเงื่อนไขที่ ก.พ.อ.กำหนด  จึงจำเป็นต้องออกกฎ
ก.พ.อ. นี้

ปริญสินีย์/ผู้จัดทำ
๒ กุมภาพันธ์ ๒๕๕๔
คุณากร/ผู้ตรวจ
๑๘ สิงหาคม ๒๕๕๔

[๑] ราชกิจจานุเบกษา
เล่ม ๑๒๔/ตอนที่ ๕๗ ก/หน้า ๖/๒๑ กันยายน ๒๕๕๐